**Pravidlá súťaže „Vyhrajte nezabudnuteľný víkend!“**

(ďalej len „**Pravidlá**“)

1. **Doba a miesto konania súťaže**

Súťaž „Vyhrajte nezabudnuteľný víkend!“ (ďalej len „**Súťaž**“) organizuje spoločnosť SHELL Slovakia, s.r.o., so sídlom Einsteinova 23, 851 01 Bratislava, IČO: 31 361 081 (ďalej len „**spoločnosť** **Shell**“). Súťaž sa začína 17.01.2020 o 07:00:00 a končí 31.01.2020 o 24:00:00 (ďalej len „**Doba konania Súťaže**“) a prebieha na týchto čerpacích staniciach Shell:

* Handlová, Prievidzská, 972 51 Handlová,
* Galanta, Esterházyovcov 1649, 924 00 Galanta,
* Galanta, Vajanského 1701, 924 00 Galanta

 (ďalej len "**Čerpacie stanice**").

1. **Účasť na akcii**

Každý zákazník, ktorý počas Doby konania Súťaže na niektorej z Čerpacích staníc jednorazovo natankuje a riadne uhradí ľubovoľné množstvo paliva Shell V-Power v minimálnom objeme 30 litrov, dostane hraciu kartu, v ktorej vyplní svoje telefónne číslo a e-mailovú adresu. Zákazníkovi bude odovzdaná vždy len jedna hracia karta, a to aj ak natankuje niekoľkonásobne viac ako 30 litrov. Hraciu kartu zákazník vhodí do zlosovacej nádoby, nachádzajúcej sa na danej Čerpacej stanici. **Zákazník je povinný uschovať si pokladničný doklad preukazujúci nákup paliva.**

1. **Výhra a podmienky jej uplatnenia**

Do 15 dní odo dňa skončenia Doby konania Súťaže bude náhodným výberom - vytiahnutím jednej hracej karty zo zlosovacej nádoby na každej Čerpacej stanici - vybraný výherca, ktorý získa možnosť vypožičať si vozidlo na jeden víkend podľa toho, na ktorej z Čerpacích staníc sa Súťaže zúčastnil, nasledovne: Galanta – Land Rover Discover, Handlová – Jaguar E Pace.

Výherca bude kontaktovaný najneskôr do 48 hodín od vykonania náhodného výberu. Ak sa s výhercom ani po vykonaní 4 pokusov nepodarí skontaktovať, jeho nárok na výhru zaniká. Pokusy o kontaktovanie výhercu nebudú vykonané v kratšom časovom období ako 7 dní odo dňa vykonania náhodného výberu.

Výhru možno uplatniť najneskôr do konca februára 2020. Konkrétny termín poskytnutia výhry bude dohodnutý s výhercom v rámci obdobia stanoveného na uplatnenie výhry.

Výhra zahŕňa poistenie zodpovednosti, havarijné poistenie, diaľničnú známku a palivo. Výherca nie je povinný uhradiť kauciu. Podmienkou poskytnutia výhry je uzavretie zmluvy o výpožičke vozidla so spoločnosťou Autoštýl, a.s., so sídlom Trenčianska Turná 1030, 913 21 Trenčianska Turná, IČO: 36 325 074 (ďalej len „**spoločnosť Autoštýl**“), ktorá vozidlá v rámci Súťaže požičiava. Keďže zmluvný vzťah výpožičky vznikne medzi výhercom a spoločnosťou Autoštýl, spoločnosť Shell nezodpovedá za škodu, ktorá výhercovi vznikne v súvislosti s vypožičaním niektorého z vozidiel, ani za škodu, ktorú výherca prípadne používaním vozidla spôsobí. Zmluva o výpožičke bližšie upraví podmienky výpožičky, vrátane podmienok užívania vozidla, najmä povinnosť poistenia, zákaz fajčenia vo vozidle, zákaz použitia vozidla na iné ako štandardné používanie na cestných komunikáciách (napr. zákaz používania vozidla na závodných okruhoch, driftovacích súťažiach a pod.) a povinnosť výhercu nahradiť spoločnosti Autoštýl škodu spôsobenú nadmerným/neprimeraným opotrebením vozidla (napr. neprimerane zjazdené pneumatiky). Konkrétnu špecifikáciu vozidla určí spoločnosť Autoštýl.

Spoločnosť Shell si vyhradzuje právo požadovať od výhercu preukázanie platného pokladničného dokladu pred poskytnutím výhry. Ak výherca doklad nepredloží, spoločnosť Shell nie je povinná mu výhru poskytnúť.

1. **Spracúvanie osobných údajov** **súťažiacich**

Súťažiaci ako dotknutá osoba berie na vedomie, že jeho osobné údaje (e-mailová adresa a telefónne číslo) budú spracúvané spoločnosťou Shell ako prevádzkovateľom za účelom zabezpečenia riadneho priebehu Súťaže, t.j. za účelom jeho zapojenia do Súťaže, žrebovania výhercov a kontaktovania v prípade výhry. Spracúvanie osobných údajov je nevyhnutné pre splnenie záväzku prevádzkovateľa zabezpečiť riadny priebeh Súťaže; právnym základom spracúvania osobných údajov je čl. 6 ods. 1 písm. b) Všeobecného nariadenia o ochrane údajov (ďalej len „**GDPR**“); právnym následkom neposkytnutia osobných údajov je nemožnosť zapojiť sa do Súťaže.

Osobné údaje súťažiacich, ktorí nevyhrajú, budú spracúvané len do doby vyžrebovania výhercov a následne budú zlikvidované.

Dotknutá osoba má najmä (i) právo požadovať od prevádzkovateľa potvrdenie, či sú jej osobné údaje spracúvané, (ii) právo na opravu nesprávnych alebo neúplných osobných údajov, (iii) právo na vymazanie osobných údajov, ak je splnený niektorý z dôvodov uvedených v GDPR, (iv) právo na obmedzenie spracúvania osobných údajov, ak je splnený niektorý z dôvodov uvedených v GDPR, a (v) právo podať sťažnosť Úradu na ochranu osobných údajov so sídlom Hraničná 12, 820 07 Bratislava.

Dotknutá osoba môže kontaktovať prevádzkovateľa v súvislosti so spracúvaním osobných údajov a uplatňovať svoje práva buď písomne na adrese sídla prevádzkovateľa alebo iným spôsobom uvedeným na [www.shell.sk](http://www.shell.sk).

1. **Záverečné ustanovenia**

Účasťou na Súťaži zákazník vyjadruje súhlas s týmito Pravidlami.

Zo Súťaže sú vylúčení zamestnanci spoločnosti Shell, prevádzkovatelia Čerpacích staníc a ich zamestnanci a zamestnanci všetkých spolupracujúcich agentúr a spoločností a osoby im blízke.

Súťažiaci nespĺňajúci podmienky účasti na Súťaži, alebo konajúci v rozpore s týmito Pravidlami, nebudú do Súťaže zaradení, alebo z nej budú vylúčení. Spoločnosť Shell si vyhradzuje právo konečného posúdenia odovzdaných hracích kariet.